VENDIM

Nr. 137, datë 6.9.2019
MBI KËRKESËN E OST SHA PËR DISA NDRYSHIME NË “RREGULLOREN PËR PROCEDURAT E BLERJES SË ENERGJISË ELEKTRIKE, PËR MBULIMIN E HUMBJEVE NË RRJETET E SHPËRNDARJES DHE TË TRANSMETIMIT DHE PËR BLERJEN DHE SHITJEN E ENERGJISË ELEKTRIKE, PËR TË SIGURUAR PËRMBUSHJEN E DETYRIMEVE TË SHËRBIMIT PUBLIK”
Në mbështetje të nenit 16, nenit 19, germa “l” dhe nenit”, të ligjit nr. 43/2015, “Për sektorin e energjisë elektrike”, i ndryshuar; neni 5, të VKM-së nr. 244, datë 30.3.2016 “Kushtet për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike” i ndryshuar, dhe “Rregullave të tregut shqiptar të energjisë elektrike”, miratuar me vendimin e bordit të ERE-s nr. 214, datë 28.12.2017; nenit 21 të “Rregullores për procedurat e blerjes së energjisë elektrike për mbulimin e humbjeve në rrjetet e shpërndarjes dhe të transmetimit dhe për blerjen dhe shitjen e energjisë elektrike për të siguruar përmbushjen e detyrimeve të shërbimit publik”; neneve 15 dhe 26 të “Rregullores së organizimit, funksionimit dhe procedurave të ERE-s”, miratuar me vendimin e bordit të ERE-s nr. 96, datë 17.6.2016, bordi i ERE-s në mbledhjen e tij të datës, 6.92019, mbasi shqyrtoi relacionin nr. 67/11 prot, datë 11.7.2019 dhe relacionin shtesë nr. 79/5 prot, datë 23.8.2019, të hartuar nga Drejtoritë Teknike, mbi kërkesën e OST sh.a., për disa ndryshime në “Rregulloren për procedurat e blerjes së energjisë elektrike, për mbulimin e humbjeve në rrjetet e shpërndarjes dhe të transmetimit dhe për blerjen dhe shitjen e energjisë elektrike, për të siguruar përmbushjen e detyrimeve të shërbimit publik”,

konstatoi se:
- Bordi i ERE me vendimin nr. 225, datë 26.10.2018, filloi procedurën për shqyrtimin e kërkesës së OST sh.a. për disa ndryshime në “Rregullore për procedurat e blerjes së energjisë elektrike, për mbulimin e humbjeve në rrjetet e shpërndarjes dhe të transmetimit dhe për blerjen dhe shitjen e enegjisë elektrike, për të siguruar përmbushjen e detyrimeve të shërbimit publik. 

- Në vijim me shkresën nr. 55/62 prot, datë 26.10.2018, u bë njoftimi në media për fillimin e kësaj procedure duke ftuar palët e interesuara të shprehin opinionet dhe komentet e tyre.
- Me shkresën nr. 695 prot, datë 29.10.2018, u dërgua shkresa “Marrje mendimi”, pranë Ministrisë së Infrastrukturës dhe Energjisë (MIE), Autoritetit të Konkurrencës (AK), Operatorit të sistemit të Shpërndarjes së Energjisë Elektrike (OSHEE sh.a.) dhe për dijeni Operatorit të Sistemit të Transmetimit (OST sh.a.), me anë të së cilës u ftuan palët për të shprehur opinionet dhe komentet e tyre.
- Në përfundim të afateve për pritjen e komenteve dhe opinioneve, rezultoi se Autoriteti i Konkurrencës me shkresën e protokolluar në ERE me nr. 695/1, datë 9.11.2018, përcolli opinionin e tij mbi këto ndryshime, duke deklaruar se ato nuk bien në kundërshtim me ligjin nr. 9121/2003, “Për mbrojtjen e konkurrencës”, i ndryshuar. 
- Sekretariati i Komunitetit të Energjisë, me e-mailin e datës 30.11.2018, u shpreh se nuk ka komente apo opinione mbi këtë ndryshim të propozuar nga OST sh.a..
- Në vijim, ERE, në datën 27.11.2018, (njoftimi nr. 694/2 prot, datë 21.11.2018), zhvilloi një seancë dëgjimore me përfaqësues të OST sh.a., OSHEE sh.a. dhe Shoqatës së Furnizuesve të Energjisë Elektrike, (AAES), në lidhje me propozimet e OST sh.a. për disa ndryshime në Rregulloren për procedurat e blerjes së energjisë elektrike, për mbulimin e humbjeve në rrjetet e shpërndarjes dhe të transmetimit dhe për blerjen dhe shitjen e energjisë elektrike, për të siguruar përmbushjen e detyrimeve të shërbimit publik.

- Në përfundim të seancës u la detyrë për OST sh.a, të përcjellë në ERE propozimin konkret për ndryshimin e nenit 15.
- OST sh.a. me shkresën e protokolluar në ERE me nr. 641/2 prot, datë 11.12.2018, përcolli propozimin konkret në lidhje me ndryshimin e pikave 1 dhe 2, të nenit 15, të “Rregullores për procedurat e blerjes së energjisë elektrike, për mbulimin e humbjeve në rrjetet e shpërndarjes dhe të transmetimit dhe për blerjen dhe shitjen e energjisë elektrike, për të siguruar përmbushjen e detyrimeve të shërbimit publik”, sipas detyrës së lënë në seancë.
- Duke qenë se propozimi i sipërcituar, ndryshon nga ai që OST sh.a. kishte paraqitur në ERE, e për të cilin kishte filluar procedura, ERE me shkresën nr. 641/3 prot., datë 24.12.2018, përcolli pranë palëve të interesit MIE, AK dhe OSHEE sh.a, për opinion, nenin e ndryshuar/riformuluar nga OST sh.a, përpara se të shprehej me vendimin final mbi këtë praktikë duke i lënë afat palëve deri në datën 28.12.2018. 

- Duke qenë se palët nuk u shprehën brenda afatit të përcaktuar nga ERE, me shkresën nr. 89 prot, datë 25.1.2019, ERE iu drejtua sërish palëve duke i lënë afat për shprehjen e opinionit të tyre datën 31.1.2019. Në këto korrespondenca iu kërkua OSHEE sh.a. të shprehet konkretisht nëse ndryshimi afekton procedurat që zhvillon OSHEE sh.a. për blerjen e energjisë elektrike. Edhe në përfundim të këtij afati palët nuk kanë shprehur asnjë koment në lidhje me propozimin konkret të OST sh.a.
- Autoriteti i Konkurrencës me shkresën e protokolluar në ERE me nr. 89/1, datë 5.2.2019, ka përcjellë opinionin e tij mbi ndryshimin konkret të nenit 15, duke deklaruar se ndryshimi nuk bie në kundërshtim me ligjin nr. 9121/2003 “Për mbrojtjen e konkurrencës”, i ndryshuar.

- Në përfundim të procesit të konsultimit dhe shqyrtimit të ndryshimeve të propozuara më sipër, në ERE mbërriti shkresa e OST sh.a. e protokolluar me nr. 143, datë 11.2.2019, me anë të së cilës kjo e fundit përcjell disa propozime për ndryshime në “Rregulloren për procedurat e blerjes se energjisë elektrike, për mbulimin e humbjeve në rrjetet e shpërndarjes dhe të transmetimit dhe për blerjen dhe shitjen e energjisë elektrike, për të siguruar përmbushjen e detyrimeve të shërbimit publik”. Me këtë kërkesë OST sh.a. ka përcjellë sërish ndryshime në pikën 3, të nenit 15 “Përsëritja e procesit të ofertës”, si saktësime të propozimit të parë, si më poshtë: 

Pika 3, e nenit 15 të bëhet: 

“3. Përsëritja e procesit të ofertimit duhet të njoftohet për të gjithë tregtarët e energjisë elektrike dhe të publikohet në platformën on-line dhe faqen zyrtare të blerësit. Përsëritja e procesit duhet të kryhet të paktën një ditë pas njoftimit të dështimit të procesit.

- OST sh.a. ka propozuar ndryshim edhe në përmbajtjen e germave “a” dhe “c”, të nenit 18 “Procedura administrative e ankimit”, si më poshtë:

a) ofertuesi paraqet një ankesë me shkrim përmes platformës on-line ose me e-mail blerësit, brenda 2 orësh nga momenti i njoftimit të ofertuesit të skualifikuar ose duke u ankuar për shkeljen. 

c) kur merr një ankesë, blerësi është i detyruar të miratojë vendimin për pranimin ose jo të ankesës brenda 2 orësh nga marrja e ankesës. 

Edhe në këtë propozim sikurse edhe tek ai i nenit 15, vërehet se është bërë reduktimi i afatit.
- Në vijim të sa më sipër ERE me shkresën nr. 143/1 prot, datë 19.2.2019, kërkoi saktësimin dhe sqarimin e qëndrimit të OST sh.a, të rakorduar edhe më atë të OSHEE sh.a, lidhur më këto ndryshime dhe përcjelljen e tyre për miratim pranë ERE-s.

- Pas pritjes, duke qenë se OST sh.a. nuk shprehu qëndrim apo saktësim në lidhje me propozimet e tij, në datën 18.6.2019, u zhvillua seanca dëgjimore me palët e interesit MIE, A.K, AAES, OSHEE sh.a. dhe OST sh.a., të cilat shprehën dakordësinë me propozimet e OST sh.a..
- Në datën 20.6.2019, ERE-ja iu drejtua me anë të postës elektronike zyrtare, Sekretariatit të Komunitetit të Energjisë, për marrje mendimi në lidhje me ndryshimet e fundit që ka propozuar OST sh.a. në rregulloren e blerjes, me shkresën e protokolluar në ERE me nr. 143, datë 11.2.2019. 

- Sekretariati i Komunitetit të Energjisë me anë të postës elektronike zyrtare të datës 26.6.2019, i është përgjigjur ERE-s dhe ka shprehur dakordësinë me këto ndryshime, që në vizionin e tij, përmirësojnë eficiencën në treg pasi janë konsultuar gjerësisht edhe me palët e interesit. Në të njëjtën kohë, Sekretariati i Komunitetit të Energjisë rekomandon që ERE duhet të monitorojë zbatimin e rregullores dhe nëse konstaton se periudha e shkurtuar shkakton probleme për pjesëmarrësit e tregut ose nuk siguron nivelin e pjesëmarrjes, duhet të rishikojë sërish rregulloren.

Nga shqyrtimi i problematikës, rezulton:

- Blerja e Energjisë është e përjashtuar nga ligji i prokurimit publik duke bërë që të mos i nënshtrohet testimit të tregut në lidhje me çmimet dhe ofertat, si e tillë kjo procedurë nuk mund të bëhet vetëm me një pjesëmarrës.

- Dështimi i procedurës për blerjen e energjisë ka ndodhur 3 herë në harkun kohor të një viti.

- Në peshë specifike sasia e energjisë që prokurohet nga OST sh.a. është shumë herë me e vogël sesa ajo që prokurohet nga OSHEE sh.a., duke bërë që këto ndryshime me një ofertues të afektojnë edhe procedurat e OSHEE sh.a sa kohë kjo rregullore mbetet e njëjtë për të dy operatorët. 
- Siç shprehet vetë OST sh.a këto procedura do të zhvillohen sipas kësaj rregulloreje vetëm për një periudhë tranzitore deri në funksionimin normal të Bursës së Energjisë Elektrike.
- Propozimet e OST sh.a. për ndryshimet në nenit 18, megjithëse nuk kanë qenë objekt i fillimit të procedurës, u konsideruan si saktësime të propozimit të mëparshëm dhe u morën në shqyrtim.

- Edhe pse palët u shprehën dakord për propozimin e OST sh.a. për nenin e sipërpërmendur, në gjykimin tonë, duke i qëndruar logjikës së ndryshimit të nenit 15, në përgjysmimin e kohës së përsëritjes së procesit, afatet e përcaktuara në nenin 18, pika 1, germat “a” dhe “c”, të reduktohen në gjysmën e kohës që është aktualisht në rregullore. Pra nga 24 orë të bëhet 12 orë, në mënyrë që t’u jepet mundësi të gjitha palëve të kenë kohë të mjaftueshme për të ushtruar të drejtën e tyre për ankimim dhe për të mos penguar OST sh.a. për përsëritjen e procesit. Sa më sipër argumentohet edhe me faktin që në rastin e OSHEE sh.a ankimi bëhet direkt në platformën on-line dhe është i justifikueshëm afati prej 2 orësh, ndërkohë platforma e OST sh.a nuk e ofron këtë mundësi. 

- Ndryshimet e propozuara nga OST në nenin 15 pika 1, që konsistojnë në:
- Në rastin e përsëritjes së procesit, procesi të zhvillohet i njëjtë me atë fillestar dhe procedura të përsëritet aq herë sa është e nevojshme për arritjen e qëllimit, blerjes së sasisë së nevojshme të energjisë.

- Procesi mund të konsiderohet i vlefshëm dhe me një ofertë të vlefshme.

Sqarojmë se: 
- Blerja e Energjisë është e përjashtuar nga ligji i prokurimit publik duke bërë që të mos i nënshtrohet testimit të tregut në lidhje me çmimet dhe ofertat, e si e tillë kjo procedurë nuk mund të bëhet vetëm me një pjesëmarrës.

- Dështimi i procedurës për blerjen e energjisë ka ndodhur 3 herë në harkun kohor të një viti.

- Në peshë specifike sasia e energjisë që prokurohet nga OST sh.a. është shumë herë me e vogël sesa ajo që prokurohet nga OSHEE sh.a., duke bërë që këto ndryshime me një ofertues të afektojnë edhe procedurat e OSHEE sh.a sa kohë kjo rregullore është e njëjtë për të dy operatorët. 

Për gjithë sa më sipër, bordi i ERE,

VENDOSI:
1. Të rrëzojë kërkesën e shoqërisë OST sh.a. për ndryshime në nenin 15, pika 1, germa “a”, të “Rregullores për procedurat e blerjes se energjisë elektrike, për mbulimin e humbjeve në rrjetet e shpërndarjes dhe të transmetimit dhe për blerjen dhe shitjen e energjisë elektrike, për të siguruar përmbushjen e detyrimeve të shërbimit publik”.
2. Të miratojë pjesërisht ndryshimet e propozuara nga OST sh.a si më poshtë:

b) neni 15, pika 3, e “Rregullores për procedurat e blerjes se energjisë elektrike, për mbulimin e humbjeve në rrjetet e shpërndarjes dhe të transmetimit dhe për blerjen dhe shitjen e energjisë elektrike, për të siguruar përmbushjen e detyrimeve të shërbimit publik”, ndryshon:
Përsëritja e procesit të ofertimit duhet të njoftohet për të gjithë tregtarët e energjisë elektrike dhe të publikohet në platformën on-line dhe faqen zyrtare të blerësit. Përsëritja e procesit duhet të kryhet të paktën një ditë pas njoftimit të dështimit të procesit. 
c) Neni 18, pika 1, germa “a”, e “Rregullores për procedurat e blerjes se energjisë elektrike për mbulimin e humbjeve në rrjetet e shpërndarjes dhe të transmetimit dhe për blerjen dhe shitjen e energjisë elektrike për të siguruar përmbushjen e detyrimeve të shërbimit publik”, ndryshon:
Brenda 12 orësh nga momenti i njoftimit të ofertuesit të skualifikuar, ofertuesi paraqet një ankesë me shkrim përmes platformës on-line ose me e-mail blerësit ose duke u ankuar për shkeljen.

d) Neni 18, pika 1, germa “c”, e “Rregullores për procedurat e blerjes së energjisë elektrike për mbulimin e humbjeve në rrjetet e shpërndarjes dhe të transmetimit dhe për blerjen dhe shitjen e energjisë elektrike për të siguruar përmbushjen e detyrimeve të shërbimit publik”, ndryshon: 
kur merr një ankesë, blerësi është i detyruar të miratojë vendimin për pranimin ose jo të ankesës brenda 12 orësh nga marrja e ankesës. 

2. Drejtoria e Çështjeve Ligjore të njoftojë palët e interesit për vendimin e bordit të ERE-s. 

Ky vendim hyn në fuqi menjëherë.

Për këtë vendim mund të kërkohet rishikim brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.
KRYETAR
Petrit Ahmeti
